  Анжелика Тихонова корреспондент 18-тӥ куартолэзе Вотка ёросысь Кукуй гуртын удмурт куно пумитан сямъя «Шудо табань – табань на счастье» ёроскуспо калык шулдыръяськон ортчоз. Со сярысь ивортодэтъя «Удмуртия» агентстволэн корреспондентэзлы «Удмурт Кенеш» огазеяськонлэн Вотка ёросысь ёзэтэныз кивалтӥсь, шулдыръяськонэз дасян бордын тыршись Алевтина Перевозчикова вераз. Солэн кылъёсызъя, ужрад туэ 18-тӥзэ радъяське ини. Нырысь ик шулдыръяськонэз ас ёросысьтызы удмурт калыкез люкаса ортчытъяны кутскиллям. Туэ малпамы паськытгес карыны: куноосыз ӧтимы. Луозы Шаркан ёросысь куинь коллектив, пичипургаосыз ӧтимы – «Зарни шеп» лыктоз, Дэри ёросысь Италмасысь «Яратон» ансамбль луоз, эграосыз ӧтимы Алевтина Перевозчикова, шулдыръяськонэз дасясьУжрад улсын 7-12 аресъем нылашъёслы «Чеберинка» конкурс ортчоз. Азьвыл сое нимаз радъяло вылэм, но туэ огазеяны малпаллям. Таяз радэ вожвылъяськонэ мукет ёросъёсысь но нылашъёс пыриськозы. Шарканысь «Чеберинка» луоз, Вотка карысь, милям «Чеберинкаосмы». Мед учкозы милям ӟучомем нылъёсмы, кыӵегес куаж-куаж, лад-лад удмурт вераськись «Чеберинкаос» но Алевтина Перевозчикова, шулдыръяськонэз дасясьГурт тӧроослы но тунсыко вожвылъяськон дасямын – «Бускельёс». Шулдыръяськонэз дасясьлэн верамезъя, соослы азьло но пӧртэм ужрадъёс ортчытъязы, но таӵеез нырысьсэ. Асьме муниципал кылдытэтъёсысьтымы, 12 соос милям ёросамы, лыктозы семьяос но соосын ӵош гурт тӧро вуоз. Тӧроос пыжозы куинь табань асьсэ ӵырсатэм няненызы. <…> Одӥгзэ оскалтыны сётозы, мукетсэ жюрилы, одӥгзэ семьяослы Алевтина Перевозчикова, шулдыръяськонэз дасясьСо сяна, ужрад улсын «Ошмес гур» конкурслэн кыкетӥ люкетэз ортчоз. Отын ёросысь удмурт коллективъёс ас быгатонлыкъёссэс возьматозы. Озьы ик лыктэм куноослы «Эрико микрофон» радъяськоз. Соос ас номеръёсынызы пумиськонэз чеберматозы, люкаськем калыкез шулдыртозы. Ужрадын пӧртэм вузкарон интыос, мастер-классъёс, адӟытонъёс радъялозы. Алевтина Перевозчиковалэн кылъёсызъя, «котькуд куно мед шедьтоз аслэсьтыз шудзэ».  Тегъёс: Лулчеберет Удмуртия удмуртъёс сиён-юонъёс Воткаёрос  